مولوكا ؤلا مولوكاط ؤلا مولوتشا ؤلا مولوشا (ب لاتينية Mulucha، وبالأمازيغية ليزناسنية تايزناسنيت ملويث) هيّا سمية ديال واد قديم ف شمال إفريقيا، كيرجحو لحرايفية د تّاريخ بحال سطيفان ݣصيل ؤ ݣابرييل كامپ بلي هوّا واد ملوية ف لمغريب،[1] مي كانو قتيرحات خرين بحال واد مقطع ف دزاير، ؤلا واد ملاق ف تونس. لأهمية ديال هاد لواد تاريخيا كتكمن ف أنو مدكور كا حد كيفصل ما بين مملكة موريطانية ف لوقت ديال لماليك باݣا حتال بوكوس لول، ؤ مملكة نوميديا، شّي لّي كيأتر علا لفهم ديالنا ل لأحدات تاريخية ؤ لخريطة لجيوسياسية ديال شمال إفريقيا ف داك لوقت.